» Els Reis de Can Barbany, de Granollers, fan 60 anys | EL9NOU.CAT
Els Reis de Can Barbany, de Granollers, fan 60 anys
La tradicional recollida de cartes dels tres Reis d’Orient el dia 1 de gener a Can Barbany de Granollers tindrà aquest any un caràcter especial. Primer, perquè se celebraran els 60 anys d’aquesta activitat i, segon, perquè aquest any hi faltarà Joan Barbany, fill de l’impulsor de la iniciativa.
31/12/2010 | 9:00
16066.jpg |
El seu record també va ser present dimarts a la tarda, durant la inauguració d’una exposició de fotografies d’aquests 60 anys de Reis Mags a Can Barbany. Durant els darrers dies, molta gent de Granollers ha portat fotos responent a la crida feta per Amadeu Barbany per commemorar aquesta data. El resultat són centenars d’imatges que es poden veure aquests dies a les parets i a les vitrines de l’Espai Tranquil i que s’han unit a les que s’han tret del propi arxiu fotogràfic de la família Barbany.
“Per aquests Reis han arribat a passar quatre generacions de nens. Avui et trobes amb gent de 60 anys que ja hi havia anat”, explicava aquesta setmana Amadeu Barbany. La primera imatge que es té de l’activitat és del segon any, el 1952. I a partir d’aquí, els tres Reis han quedat immortalitzats en cada edició. “Sempre ve molta gent. És una activitat que no defalleix mai”, afirmava Barbany, mentre recordava que en Josep Garrell sempre deia que era la tradició de la ciutat més antiga que se celebrava de forma ininterrompuda.
Els tres Reis d’Orient arriben cada dia 1 de gener al vestíbul de Can Barbany, on reben els nens i nenes de les 5 de la tarda a les 9 del vespre. Actualment, explica Barbany, encara porten les mateixes corones, amb petits retocs elaborades pel seu avi. Pel que fa als vestits dels reis, els primers anys els llogaven a Barcelona, però a partir del 1954 i fins al moment actual han lluït els que va fer l’àvia de l’Amadeu, Margarita Pujol Murtra. Barbany recorda que quan l’Ajuntament va començar a celebrar la festa de Reis, al principi, com que les dates no coincidien, també els demanaven els seus vestits.
A més de l’exposició, Can Barbany també celebrarà l’aniversari amb la presència al vestíbul de la botiga d’un dels tres reis els dies 2, 3 i 4 de gener que recollirà les cartes de tots aquells nens i nenes que encara no hagin donat les seves cartes.